Gunnar Bragi Sveinsson utanríkisráðherra setti í dag ráðstefnu í Tókýó um nýsköpun og fjárfestingar en ráðstefnan var skipulögð af íslenska verslunararáðinu í Japan , sendiráði Íslands í Tókýó og íslenska sprotafyrirtækinu Cooori . Í ávarpi sínu lagði Gunnar Bragi áherslu á mikilvægi nýfjárfestinga og nýsköpunar . Ísland byði upp á hagstætt umhverfi fyrir nýjar erlendar fjárfestingar og að stefna ríkisstjórnar Íslands væri að bæta það umhverfi enn frekar . Benti ráðherra t.d. á þéttriðið net fríverslunarsamninga , hátt menntunarstig , staðsetningu landsins og sterka innviði . Hann hvatti japanska fjárfesta til að skoða sérstaklega þá kosti sem Ísland hefði upp á að bjóða í mati sínu á staðsetningu fyrir nýjar fjárfestingar . Meðal þeirra sem tóku til máls á ráðstefnunni var Adachi Toshihisa , forstjóri ITOCHU Technology Ventures , fjárfestingasjóðs sem sérhæfir sig í fjármögnun sprotafyrirtækja , en hann fjallaði m.a. um mikilvægi samstarfs milli landa í uppbyggingu betra umhverfis fyrir frumkvöðla . Þá ræddi Ken Yasunaga , frá Innovation Network Corporation of Japan ( INCJ ) um japanska frumkvöðlaumhverfið auk þess sem Íslandsstofa var með kynningu og frumkvöðlarnir Árni G. Hauksson , stjórnarformaður sprotafyritækisins Amivox og dr. Arnar Jensson stofnandi og framkvæmdastjóri sprotafyritækisins Cooori tóku til máls . Í lok ráðstefnunar var utanríkisráðherra viðstaddur undirritun samstarfssamnings Háskólans í Reykjavík og Tokyo Institute of Technology , sem er á meðal fremstu tækniháskóla heims . Samningurinn snýst um skiptinám , með áherslu á tölvufræði , en Japanir hafa einnig áhuga á námsbrautum er tengjast sjálfbærri orkunýtingu , s.s. jarðhita .